নিপা ভাইরাসে আক্রান্ত হয়ে বরিশালের গৌরনদী পৌর সদরের এক শিশু চিকিৎসাধীন অবস্থায় বৃহস্পতিবার রাতে মারা গেছে। গতকাল শুক্রবার এ খবর সর্বত্র ছড়িয়ে পরলে পুরো এলাকার লোকজনদের মধ্যে আতংক দেখা দিয়েছে। অনেক অভিভাবকেরাই নিপা ভাইরাসের হাত থেকে তাদের শিশুদের রক্ষা করার জন্য অন্যত্র পাঠিয়ে দিয়েছেন।জানা গেছে, পৌর সদরের উত্তর বিজয়পুর মহল্লার মন্টু সিকদারের তিন মাসের শিশু কন্যা অন্তু গত দুদিন পূর্বে নিপা ভাইরাসে আক্রান্ত হন। প্রথমে তাকে গৌরনদী ও তাৎক্ষনিক বরিশাল শেবাচিম হাসপাতালে ভর্তি করা হয়। সেখানে চিকিৎসাধীন অবস্থায় অন্তু বৃহস্পতিবার রাতে মারা যায়। গৌরনদী হাসপাতালের মেডিকেল অফিসার আলহাজ্ব ডাঃ মনিরুজ্জামান মনির জানান, পরীক্ষা নিরিক্ষায় অন্তুর শরীরে নিপা ভাইরাসের আলামত পাওয়ায় তাকে উন্নত চিকিৎসার জন্য বরিশাল শের-ই বাংলা মেডিকেল কলেজ হাসপাতালে প্রেরন করা হয়েছিলো।